《车盘岭》
宋代·刘弇

去年踏雪车盘去，今年执热车盘来。去年险涩自其分，车盘于我何有哉。

道傍飞砾如积糁，幽蔓缘崖不盈揽。悬知到此客胫酸，愁绝云舒与烟惨。

半山栖匦擎华藏，旋觉阴机万钧壮。钟梵时闻一两声，妙界还疑落天上。

短褐头陀揖我言，此途诘曲知何年。名情利态过万计，未闻厌者仍纷然。

造物驱人不留瞬，车盘有尽人无尽。劝君莫歌行路难，令人未老华双鬓。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。